
    Republika Hrvatska
Trgovački sud u Zagrebu
  Zagreb, Amruševa 2/II     							    89. St-4856/16-6


U  I M E  R E P U B L I K E  H R V A T S K E

R J E Š E NJ E

Trgovački sud u Zagrebu, po sucu Nikolini Dorić Hadžisejdić, u predstečajnom postupku u povodu prijedloga dužnika LITON GRAĐENJE d.o.o., Zagreb, Jakova Gotovca 15, OIB: 25942510924, kojeg zastupa punomoćnik Petar  Car, odvjetnik u Zagrebu, Ilica 158, dana 5. srpnja 2016., 

r i j e š i o  j e

I. Odbacuje se zahtjev dužnika LITON GRAĐENJE d.o.o., Zagreb, Jakova Gotovca 15, OIB: 25942510924 za produljenje roka za dopunu prijedloga za otvaranje predstečajnog postupka od 1. srpnja 2016., kao nedopušten.
  
II. Odbacuje se prijedlog dužnika LITON GRAĐENJE d.o.o., Zagreb, Jakova Gotovca 15, OIB: 25942510924, za otvaranje predstečajnog postupka. 

Obrazloženje

Dužnik je kao podnositelj prijedloga podnio ovom sudu 9. lipnja 2016., na temelju odredbe čl. 25. st. 1. Stečajnog zakona („Narodne novine“ broj 71/2015: dalje: SZ), prijedlog za otvaranje predstečajnog postupka. 

	Povodom podnesenog prijedloga sud je sukladno odredbi čl. 31.st.2. SZ-a, donio rješenje poslovni broj St-4856/16-4 od 14. lipnja 2016. kojim je naložio dužniku da prijedlog za otvaranje predstečajnog postupka dopuni u skladu s uputom u roku 8 dana. 

	Nakon zaprimanja navedenog rješenja dužnik je 1. srpnja 2016. podnio zahtjev za odgodom postupanja odnosno zatražio je od suda da mu dodijeli rok od 120 dana za dostavu potrebne dokumentacije radi dopune prijedloga.

	Odredbom čl. 31. st. 2. SZ-a propisano je da se rok za dopunu prijedloga ne može produžiti te je slijedom navedenog odlučeno kao u stavku I izreke ovog rješenja.

Stečajni zakon sadržava specijalnu odredbu o rokovima odlučivanja o prijedlogu za otvaranje predstečajnog postupka te načinu i rokovima postupanju s neurednim prijedlozima za otvaranje predstečajnog postupka (čl. 31. SZ-a). Prema toj odredbi sud je o prijedlogu za otvaranje predstečajnog postupka dužan odlučiti  u roku od 8 dana (stavak 1) te ako prijedlog nije potpun, sud  će u roku od 8 dana naložiti podnositelju dopunu prijedloga u skladu sa uputom, pri čemu se rok za dopunu prijedloga ne može produžiti (stavak 2.), a ako podnositelj ne dopuni prijedlog u skladu s uputom, sud će u roku od 8 dana od isteka roka za dopunu, prijedlog za otvaranje predstečajnog postupka odbaciti (stavak 3.).

Navedenu odredbu čl. 31. SZ-a treba dovesti u vezu s dužnosti predlagatelja na dostavu određenih isprava već uz prijedlog za otvaranje predstečajnog postupka (čl. 26. SZ-a) te odredbom o obveznom sadržaju (mora sadržavati) plana restrukturiranja koji se dostavlja uz prijedlog (čl. 27. SZ-a), kao i  promatrati  u svjetlu  načela hitnosti postupanja iz čl. 11. st. 2. SZ-a i odredbe članka 63. SZ-a o ukupno dopuštenom trajanju predstečajnog postupka (120+90 dana).

Imajući u vidu odredbu čl. 31. st. 3. SZ-a koja propisuje da će sud prijedlog za otvaranje predstečajnog postupka, koji nije dopunjen u skladu sa uputom, odbaciti te uzimajući u obzir načelo hitnosti postupanja i rokove u kojima se predstečajni postupak mora dovršiti, a uzimajući u obzir da dužnik svoj prijedlog za otvaranje predstečajnog postupka od 9. lipnja 2016. nije u roku od 8 dana od dostave rješenja od 14. lipnja 2016. dopunio u skladu sa uputom iz tog rješenja, sud je na temelju odredbe čl. 31. st. 3. SZ-a riješio kao u stavku II  izreke rješenja.
 
U Zagrebu 5. srpnja 2016.
                                                                                                                           

		Sudac:
								     Nikolina Dorić Hadžisejdić,v.r.							
				

UPUTA O PRAVNOM LIJEKU:
Protiv ovog rješenja, može se uložiti žalba Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog suda u 2 primjerka


Za točnost otpravka-ovlašteni službenik:
Karmela Dolenc

